La regidoria de Turisme, la majoralia del 2024 i Turisme Comunitat Valenciana organitzen la “Experiència Setmana Santa Saguntina”
31 de gener 2024

![](/media/iixj2bmf/img_5603_c.jpg?width=850&height=378.09684684684686)

Durant els mesos de febrer, març i abril, el centre històric de Sagunt transmetrà als qui el visiten una mostra de la Setmana Santa Saguntina, unint imatge, vídeo i gastronomia pròpia d'esta festivitat de la ciutat a través de l'exposició _Experiència Setmana Santa Saguntina_. Concretament, serà del 3 de febrer al 2 d'abril. La majoralia del 2024 organitza, com és habitual, esta exposició fotogràfica. Enguany s'ha buscat anar més enllà i donar a conéixer la festa i la seua gastronomia, que acompanyarà aquest recorregut immersiu d'una festivitat que és Festa d'Interés Turístic Nacional.

En la presentació de l'exposició duta a terme en la Via del Pòrtic han estat presents l'alcalde de Sagunt, Darío Moreno; la regidora de Turisme, Natalia Antonino; i el majoral del 2024, Rafa Alós.

L'alcalde de Sagunt, Darío Moreno ha ressaltat la perspectiva de la generositat, «**és una iniciativa que no es fa dins d'un local particular, sinó que es fa al carrer perquè el que es vol és que tothom s'acoste**». Finalment, ha donat les gràcies a la mayoralía per l'organització: «**Gràcies per haver-vos prestat a fer este projecte**».

Esta proposta sorgeix de la col·laboració entre la majoralia del 2024 de la confraria de la Puríssima Sang del nostre Senyor Jesucrist, la regidoria de Turisme de l'Ajuntament de Sagunt i Turisme Comunitat Valenciana, a través del Pla d'accions de màrqueting, promoció i producte turístic a la ciutat, en articulació de la línia nominativa en l'exercici 2024 a favor de l'Ajuntament de Sagunt. També s'ha comptat amb la col·laboració de l'empresa JM Produccions.

És molt més que una exposició fotogràfica, ja que inclou l'essència de la festa contada pels protagonistes. A més, no sols es veuran fotografies, sinó que a través d'un codi QR, en 14 de les quals es podrà visualitzar un vídeo que contarà no sols el que succeix en la imatge, sinò també els costums lligats a la festa i com és i com es viu la Setmana Santa Saguntina, destacant tant els actes que es realitzen com els sentiments que desperta esta festivitat amb més de 500 anys d'història.

![](/media/m2ufhu2x/cartel_c.jpg?width=601.1261261261261&height=850)

La regidora de Turisme, Natalia Antonino, en relació amb l'exposició, ha ressaltat que és una iniciativa per a promocionar la festa «**a través dels ulls de la societat i de la ciutadania**», com viu un saguntí o saguntina la Setmana Santa. D'altra banda, ha destacat la importància de la desestacionalització de la festa: «**Per a nosaltres també és una exposició que ens ajuda a desestacionalitzar i promocionar la festa de Setmana Santa, situada en els mesos que corresponguen**».

I, per a completar esta experiència, en cadascun dels vídeos apareixerà una relació d'establiments col·laboradors que durant els dos mesos tindran en la seua carta algun plat típic de la Setmana Santa Saguntina, des de ximos fins a _esgarraet_ o bacallà, etcètera. Els establiments que hi participen són Racó dels Pep’s, L’Aixobar, Le Fou, Vivavins, Forn La Melica, Andana & Aljub, Gastroduc, El Cantonet, Mesón El Cordobés i Taverna de la Serp.

![](/media/heger5ej/menu_c.jpg?width=601.1261261261261&height=850)

«**Podrem veure imatge, podrem veure vídeo i podrem degustar el sabor de la Setmana Santa Saguntina**», ha enumerat el clavari del 2024, Rafa Alós. «**Agrair a tots els establiments que han volgut col·laborar, s'han pres la molèstia d'elaborar un plat dins de la seua oferta relacionat amb esta experiència, que podrem degustar des d'este pròxim dissabte fins al 2 d'abril**», ha conclòs.

Una altra particularitat de l'exposició és el lloc on se celebrarà. No estarà situada en un únic espai, sinó que estarà repartida en tot el centre històric de la ciutat. L'experiència tindrà el següent itinerari: plaça de l'Ermita de la Sang, carrer Castell, plaça Major, carrer Sagrari, placeta dels Berenguer i carrer L’Escola.

L'_Experiència Setmana Santa Saguntina_ es donarà a conéixer el 3 de febrer en l'Ermita de la Sang a les 17 hores. La inauguració continuarà d'una manera especial, amb un concert de la banda CCTT Morvedre que tindrà lloc el mateix dia a les 18.15 hores en la plaça Major. Serà un concert narrat que comptarà el Divendres Sant saguntí, representant la processó del Viacrucis en el Calvari. Hi col·laborarà Collet, que complix el seu 70 aniversari tocant eixes notes característiques de la Setmana Santa Saguntina. També hi estarà representada la figura dels _plegaors_ de la confraria.

![](/media/wjahg5fw/concierto_c.jpg?width=601.1261261261261&height=850)

*   [](http://www.facebook.com/sharer.php?u=https://aytosagunto.es/va/actualitat/la-regidoria-de-turisme-la-majoralia-del-2024-i-turisme-comunitat-valenciana-organitzen-la-experiencia-setmana-santa-saguntina/ "Facebook")
*   [](http://twitter.com/share?url=https://aytosagunto.es/va/actualitat/la-regidoria-de-turisme-la-majoralia-del-2024-i-turisme-comunitat-valenciana-organitzen-la-experiencia-setmana-santa-saguntina/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-regidoria-de-turisme-la-majoralia-del-2024-i-turisme-comunitat-valenciana-organitzen-la-experiencia-setmana-santa-saguntina/ "Linked In")
*   [](mailto:?body=https://aytosagunto.es/va/actualitat/la-regidoria-de-turisme-la-majoralia-del-2024-i-turisme-comunitat-valenciana-organitzen-la-experiencia-setmana-santa-saguntina/)